Марко Ганчев
Успоредици

chitanka.info

Като гледам бабичките

пред блока,

пейките им в различна посока,

а разговорите — все паралелни.

Ужким някоя другата стрелне

с ръка, сякаш реплика прави,

но това са невинни

бабешки нрави

или от минали дни атавизъм.

Давам ухо

и в темите им навлизам.

Всяка си кара своята тема —

само предава, а не приема.

Геометрично може да се представи

това като две успоредни прави.

Едната линия е единия

разговор. Другият — другата линия.

И теорията на Айнщайна отричат,

понеже нийде не се пресичат.

Нищо ново. Бабешката съдба е —

така знае баба, така си бае.

По това се познава и като цяло

кога нещо е остаряло…

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.